[{"text_idx": "#000001", "text": "Mae\u2019r tymor arferol wedi dod i\u2019w derfyn ond mae un tocyn olaf i Ewrop ar o\u0302l yn y gemau ail gyfle."}, {"text_idx": "#000005", "text": "Fe chwaraewyd yr union ge\u0302m yma yn y gynghrair y penwythnos diwethaf. Darren Thomas yn achub y blaen i Gaernarfon cyn hanner amser, ond Y Barri yn taro tair go\u0302l yn yr ail hanner i selio\u2019r triphwynt. Sgoriodd y Cofi Messi go\u0302l gysur yn y funud olaf i wneud hi\u2019n 3-2."}, {"text_idx": "#000006", "text": "O\u2019r pedwar clwb sy\u2019n cystadlu yn y gemau ail gyfle\u2019r tymor hwn, Y Barri yw\u2019r fwyaf profiadol yn Ewrop. Mae\u2019r Dreigiau wedi cystadlu yn Ewrop 11 o weithiau dros y blynyddoedd, gan fwynhau nosweithiau cofiadwy ar y ffordd \u2013 yn enwedig y fuddugoliaeth o dair go\u0302l i un yn erbyn FC Porto ar Barc Jenner yn 2001!"}, {"text_idx": "#000007", "text": "Dyw\u2019r Barri heb gyrraedd Ewrop drwy\u2019r gemau ail gyfle o\u2019r blaen. Dim ond unwaith mae\u2019r clwb wedi ymddangos yn y gemau ail gyfle, ond yn colli\u2019n drwm yn erbyn Met Caerdydd yn rownd gynderfynol 2018 (4-1)."}, {"text_idx": "#000008", "text": "Yn wahanol i\u2019r Barri, tydi Caernarfon erioed wedi chwarae yn Ewrop. Ond fel Y Barri, dim ond un ge\u0302m ail gyfle mae Caernarfon wedi chwarae ynddo \u2013 hefyd yn erbyn Met! Y Myfyrwyr yn curo Caernarfon 2-3 yn rownd gynderfynol 2019 ar eu ffordd i gyrraedd Ewrop am y tro cyntaf yn eu hanes."}, {"text_idx": "#000009", "text": "Rhaid i Gaernarfon ennill ar Barc Jenner am y tro cyntaf ers 2004 i gyrraedd rownd derfynol y gemau ail gyfle."}, {"text_idx": "#000011", "text": "Mae llwyddiant Pen-y-bont wedi bod yn un o straeon y tymor \u2013 ar o\u0302l gorffen triphwynt yn unig uwchben safleoedd y cwymp y tymor diwethaf, mae ti\u0302m Rhys Griffiths wedi gwneud yn arbennig o dda i orffen yn y 4ydd safle\u2019r tymor hwn ac yn y Chwech Uchaf am y tro cyntaf yn eu hanes."}, {"text_idx": "#000012", "text": "Er mai Barri yw\u2019r ti\u0302m fwyaf profiadol yn Ewrop o\u2019r pedwar clwb, Y Drenewydd yw\u2019r ti\u0302m sydd a\u0302\u2019r fwyaf o brofiad yn y gemau ail gyfle."}, {"text_idx": "#000013", "text": "Mae\u2019r Drenewydd wedi cyrraedd chwech o\u2019r saith gemau ail gyfle diwethaf, a\u2019r unig glwb o\u2019r pedwar i ennill y gemau ail gyfle \u2013 yn nhymor 2014/15. Y Robiniaid yn curo Aberystwyth ar Goedlan y Parc yng nge\u0302m Ddarbi\u2019r Canolbarth i gyrraedd Ewrop am y tro cyntaf ers pymtheg mlynedd."}, {"text_idx": "#000014", "text": "Roedd yr ymgyrch Ewropeaidd 2015/16 yn un cofiadwy i\u2019r Robiniaid \u2013 curo Valletta o Malta ddwywaith (2-1, 1-2) i gyrraedd yr ail rownd ragbrofol a chwarae yn erbyn cewri Denmarc, Copenhagen (colli 1-5 dros y ddau gymal)."}, {"text_idx": "#000015", "text": "Mae\u2019r ddau di\u0302m wedi curo ei gilydd y tymor hwn \u2013 Pen-y-bont yn ennill 2-1 ym mis Hydref cyn i\u2019r Drenewydd ennill 2-0 ar Barc Latham ym mis Mawrth."}, {"text_idx": "#000017", "text": "Bydd uchafbwyntiau\u2019r gemau ail gyfle i\u2019w gweld ar Sgorio nos Lun am 17:30."}]